病起負暄菊籬一首
作者：周紫芝
朝代：宋

paragraphs: 臥疴初肅霜，小間倏玄冬。
老境知幾何，半落呻吟中。
醫師固楚産，砭灼矜神功。
巫師雜荒怪，呼吸生雷風。
江鄉鬰毒霧，禦濕無鞠藭。
况復窘行役，六月傷藴隆。
寒熱遂百戰，藥石徒屢攻。
槁項與黄馘，苶然非昔容。
逮兹脫九死，更生本蒼穹。
今晨頗欣悅，步我菊籬東。
無誰與共語，梵誦庶可終。
憂樂有乘除，涉世殊窮通。
幸兹未暝間，有樂聊復從。